**Embedsbeskrivelse**

**Brønderslev og Serritslev**:

Velkommen til Brønderslev-Serritslev pastorat – to sogne med hver deres kendetegn og muligheder.

Brønderslev, en by med godt 13.000 indbyggere, ligger centralt med kun ca. 20 min. kørsel til Aalborg og Hjørring på motorvej eller med tog. Byen tilbyder en vifte af kulturelle tilbud til alle aldre samt børneinstitutioner, folkeskoler, gymnasium, idrætshøjskole og plejehjem. I Brønderslev er der to kirker, dels Ny Kirke og sognegård, som blev gennemgribende renoveret og moderniseret i 2019. Brønderslev Gamle Kirke er fra 1100-tallet og ligger med sit oprindelige udseende ved Brønderslev Kirkegård. Begge kirker benyttes aktivt.

Serritslev ligger, med sine knap 900 indbyggere, 7 km nord for Brønderslev. Byen har en velfungerende friskole, købmand og sportshal. Serritslev Kirke fra 1100-tallet er velintegreret i byens liv. Kirken arbejder tæt sammen med byens forskellige foreninger, hvoraf flere har deres gang i præsteboligens konfirmandstue, som ligger midt i byen.

**Kirkeliv**:
Pastoratets to sogne har hvert deres menighedsråd, som hver især bakker op om gudstjenester og aktiviteter. Ligeledes er vi glade for at have to loyale menigheder, som både bidrager med deltagelse og som frivillige. Menigheden er bred, både i alder og ståsted, men fælles for dem er, at de er åbne og trives i det mangfoldige kirkeliv.
I kirken er der et stort aktivitetsniveau, med tilbud til alle aldersgrupper. Foredrag, sangaftner, børn- og ungegudstjenester. Vi er desuden stolte af vores samarbejde med byens skoler, foreninger, FDF, spejdere og Indre Mission, og vi ved, at interessen er gensidig og åben for videre udfoldelse.
Personalegruppen består af mange faggrupper, som alle er dygtige og engagerede og vant til at blive inddraget i kirkelivet. Der er stor indbyrdes respekt. Det velfungerende præstekollegie består af tre præster (med dig bliver det fire), to kvindelige og en mandlig.

**Om dig**: Vi søger en præst, der

* kan forkynde rent, lære ret, trøste sandt, sådan som trosbekendelserne lyder
* undervise flere hold konfirmander
* er parat til at varetage gudstjenester og aktiviteter for børn, unge, voksne og ældre
* vil arbejde for at gøre kirken synlig i lokalsamfundet
* er villig til at indgå i et ligeværdigt samarbejde med vores øvrige tre præster

**Bolig**: Nyopført (2023), rummelig og attraktivt beliggende præstebolig i Brønderslev med gåafstand til indkøb, missionshus, skole og kirke. Kun 5 minutters gang fra banegård og busholdeplads. Boligen er opført i overensstemmelse med aftalen mellem præsteforeningen og Landsforeningen af menighedsråd.

**Hilsen fra præsterne**: ”Kære kommende kollega. Vi glæder os til at byde dig velkommen i vores arbejdsfællesskab. Noget af det bedste ved at arbejde her i Brønderslev-Serritslev er vores fantastiske tværfaglige kollegaskab. Vi har højt til loftet og let til latter – og ikke mindst en fælles lyst til at skabe kirke sammen. Dertil kommer glæden over en stor engageret menighed på tværs af alle aldre, og et lokalsamfund, som tænker kirken med. Kontakt os gerne for en snak!”

**Kontakt os endelig**: Lyder stillingen som noget for dig, eller er du bare nysgerrig, så er du meget velkommen til at kontakte formand for Brønderslev Menighedsråd, Verner Christensen på tlf. 26 48 45 01, formanden for Serritslev Menighedsråd, Nethe Budolfsen på tlf. 41 16 64 66 eller provst Lise Lundgreen på tlf. 51 44 00 78.